《次韵仇仁近晴窗二首》
元代·方回

往时淟涊玷蕃宣，处士名闻积有年。
甚欲同倾彭泽酒，未能略送始兴钱。
细看好句无疵处，时出名言亦自然。
苦海爱河争没溺，禅窗一榻篆茶烟。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。